**RMS Olympic** (tai S/S *Olympic*) oli *Titanicin* ja *Britannicin* sisarlaiva. Se rakennettiin *Titanicin* rinnalla Harland and Wolffin telakalla Belfastissa vuosina 1909–1911. *Olympicin* bruttovetoisuus oli 45 324 rekisteritonnia (muutostöiden jälkeen 46 439 tonnia), pituus 269 metriä ja nopeus 23 solmua (noin 42 km/h). Pitkän ja vaiheikkaan uransa vuoksi laiva sai kutsumanimen "Old Reliable".

Taustaa
-------

Vuonna 1907 White Starin pääjohtaja J. Bruce Ismay ja Harland & Wolff -laivatelakan pääjohtaja lordi Pirrie ryhtyivät neuvottelemaan kolmen uuden linjalaivan rakentamisesta. Niiden oli tarkoitus olla White Starin vastaisku Cunard Line -varustamon hiljattain valmistuneille *Lusitanialle* ja *Mauretanialle*, ja niiden tuli olla suurempia ja ylellisempiä kuin Cunardin alukset, mutta hitaampia. Ensimmäiset uudet alukset olivat *Olympic* ja *Titanic*. Kolmannen sisaraluksen *Britannicin* rakentaminen aloitettiin heti, kun *Olympic* oli laskettu vesille.

Rakentaminen
------------

*Olympic* rakenteilla
*Olympicin* rakentaminen alkoi vuonna 1908 Harlandin ja Wolffin telakalla numerolla 400. Aluksen köli laskettiin 16. joulukuuta 1908. Kun runko ja päällirakenne olivat valmistuneet, alus maalattiin White Star Linen väreihin. *Olympic* laskettiin vesille 20. lokakuuta 1910, ja valmistuttuaan vuonna 1911 se oli yksi maailman ylellisimmistä linjalaivoista. Se oli myös suurin, pituuden ollessa noin 269 metriä ja bruttovetoisuuden 45 324 rekisteritonnia. Se pystyi kuljettamaan yli 2 300 matkustajaa. *Olympicin* rakentaminen alkoi noin kolme kuukautta ennen *Titanicin* rakentamista ja aluksia rakennettiin samaan aikaan.

*Olympicin* vesillelasku
*Olympic* vasemmalla ja *Titanic* oikealla

Ylellisyydet
------------

*Olympic* oli suunniteltu ylelliseksi alukseksi. Sen tilat olivat suurilta osin samanlaiset kuin sen sisaralus *Titanicilla*, koska alukset perustuivat samoihin piirustuksiin, vaikkakin pienillä muunnelmilla. 

### Ensimmäinen luokka

*Olympicin* pääportaikko vuonna 1911
*Olympicin* kuntosali
Ensimmäisen luokan ruokailuhuone
Ensimmäisen luokan matkustajilla oli ylelliset hytit, ja joissakin hyteissä oli oma kylpyhuone. Ensimmäisen luokan matkustajat saattoivat ruokailla laivan suuressa ja ylellisessä ruokasalongissa tai laivan A La Carte -ravintolassa. Laivassa olivat kuuluisat pääportaikko ja lasikupoli, jotka oli rakennettu vain Olympic-luokan laivoille, sekä kolme hissiä, jotka olivat portaikon takana. Hissit menivät A-kannelta aina E-kannelle. Laivassa oli Yrjöjen aikauden- tyylinen tupakointitila, uima-allas, turkkilaisia saunoja ja kuntosali.

### Toinen luokka

Toisen luokan hissi
Toisen luokan mukavuuksiin kuuluivat tupakointitila, kirjasto, tilava ruokasali ja hissi.

### Kolmas luokka

Kolmannessa luokassa oli muun muassa ravintolasalonki, tupakointitila ja yleisiä tiloja.

Tekniset tiedot
---------------

RMS *Olympicin* bruttovetoisuus oli 46 359 tonnia (luku muuttui monesti, kun alusta korjattiin). Laivan perä oli 23 metriä pitkä, komentosilta 165 metriä pitkä, skanssi 38 metriä ja promenade oli 151 metriä. *Olympicilla* oli kaksi mastoa ja neljä savupiippua, mutta sen neljäs savupiippu oli todellisuudessa ilmastointihormi, joka ulkonäkösyistä rakennettiin savupiipun näköiseksi. *Olympicilla* oli sähkövaloistus ja sen konehuoneessa oli kaikkiaan 159 hiiliarinaa 29 kattilassa, jotka tuottivat höyryä kahdelle nelisylinteriselle mäntähöyrykoneelle ja yhdelle matalapaineiselle Parsons-turbiinille. Laivan huippunopeus oli 22 solmua tunnissa.

Sisaralukset
------------

Sisaralustensa tavoin *Olympic* kuului White Star Linen Olympic-luokkaan ollen sen ensimmäinen alus. Alus oli hieman *Titanicia* lyhyempi ja hitaampi, mutta se palveli pitkän ja loistokkaan uran vuosina 1911–1935. Olympic-luokan aluksista se oli ainoa, joka palveli romutukseen saakka. *Titanic* upposi neitsytmatkallaan törmättyään jäävuoreen vuonna 1912, ja saksalainen miina upotti *Britannicin* ensimmäisessä maailmansodassa vuonna 1916.

Palvelus
--------

*Olympic* ohittaa majakkalaiva *LV-117:n* läheltä tammikuussa 1934
Alus laskettiin vesille 20. lokakuuta 1910. Alus lähti neitsytmatkalleen 14. kesäkuuta 1911 Southamptonista, Englannista ja saapui New Yorkiin 21. kesäkuuta. 

### Törmäys HMS Hawkeen

Britannian kuninkaallisen laivaston HMS *Hawke* törmäsi 20. syyskuuta 1911 *Olympiciin*, johon tuli törmäyksestä kolmen metrin pituinen repeytymä tyyrpuurin puoleiseen kylkeen ja vaurioita vedenalaiseen runkoon. Myös aluksen tyyrpuurin puoleinen potkuriakseli vääntyi niin pahoin, että se ja potkuri jouduttiin vaihtamaan Belfastissa. HMS *Hawke* selvisi turmasta murskaantuneella keulalla. *Olympic* pystyi kuitenkin palaamaan takaisin Southamptoniin korjattavaksi kaksi osastoa vedellä täyttyneenä. Tuolloin aluksen päällikkönä toimi Edward J. Smith, josta tuli vajaan vuoden päästä epäonnisen RMS *Titanicin* päällikkö.

Törmäyksestä koituneet vauriot
*Olympic* oli 6. lokakuuta – 30. marraskuuta 1911 korjattavana Thompsonin kuivatelakalla Belfastissa, minkä vuoksi sisaralus *Titanicin* viimeistelytyöt olivat pysähdyksissä. Eräs miehistön jäsen, Violet Jessop, selvisi tämän törmäyksen lisäksi myöhemmästä *Titanicin* uppoamisesta, samoin kuin *Olympicin* toisen sisaraluksen *Britannicin* uppoamisesta vuonna 1916.

*Olympicin* potkurit
24. helmikuuta 1912 *Olympicin* yhdestä potkurista irtosi lapa sen osuttua vedenalaiseen esineeseen, ja alus joutui korjaukseen Belfastiin keskeyttäen *Titanicin* rakentamisen jälleen.

Ensimmäinen maailmansota
------------------------

Ensimmäisessä maailmansodassa *Olympic* oli alun perin matkustajaliikenteessä kapteeni Herbert James Haddockin alaisuudessa. Sodan aikana *Olympic* maalattiin harmaansävyiseksi ja valot kannella suljettiin, jotta alus olisi "vähemmän" näkyvissä. Monen muun linjalaivan ohella myös se muutettiin joukkojenkuljetusalukseksi. 

*HMT Olympic* sotavärityksessä palvellessaan joukkolaivana ensimmäisen maailmansodan aikana
*Olympicin* sota-ajan merkittävimmät tapahtumat olivat HMS *Audaciouksen* miehistön pelastaminen ja törmäys saksalaisen U-veneen kanssa. 

*Olympic* oli ohittamassa 27. lokakuuta Lough Swillyä Irlannin pohjoisrannikolla, kun se sai hätäsignaalin taistelulaiva HMS *Audaciousilta*, joka oli osunut miinaan lähellä Tory Islandia. Miina räjähti *Audaciouksen* tyyrpuurin puolella juuri konehuoneen kohdalla, jossa ei ollut suojaavaa laipiota, minkä seurauksena alukseen tulvi vettä.

HMS *Liverpool* yrittää hinata uppoavaa HMS *Audaciousta* (*Audacious* takana)
*Olympic* otti mukaansa 250 *Audaciousin* miehistön jäsentä. HMS *Fury* kiinnitti hinauskaapelin *Audaciousin* ja *Olympicin* välille, ja laivat suuntasivat kohti Lough Swillyä. *Audaciousin* kaapeli kuitenkin irtosi, ja toisella yrityksellä kaapeli sotkeutui HMS *Liverpoolin* potkuriin ja katkesi. Kolmannella kerralla kaapeli antoi periksi. Klo 17.00 mennessä *Audaciousin* loppu miehistö päätettiin evakuoida *Olympiciin*, joka suuntasi Liverpooliin. Kello 20.55 *Audaciousilla* tapahtui räjähdys ja alus upposi.

*Olympic* oli kuljettamassa aamuvarhaisella 12. toukokuuta 1918 yhdysvaltalaisia joukkoja Ranskaan, kun *Olympicin* kapteeni Hayes huomasi U-veneen 500 metrin päässä ja samanaikaisesti miehistö havaitsi tulipalon. Alus kääntyi U-venettä kohti törmätäkseen siihen. *Olympic* ajoi päin Saksan laivaston U-103-sukellusvenettä ja törmäsi sen tornin tuntumaan. Törmäyksestä selvinneet saksalaiset hylkäsivät vaurioituneen ja uppoavan sukellusveneen. *Olympic* ei pysähtynyt noukkimaan eloonjääneitä, vaan jatkoi Cherbourgiin. USS *Davis* havaitsi hätäraketin ja pelasti sukellusveneen 31 eloonjäänyttä.

Uran loppuvaiheet
-----------------

Sodan jälkeen *Olympic* purjehti Belfastiin telakalle, jossa se oli aikoinaan rakennettu. Siellä se muutettiin joukkojenkuljetuslaivasta takaisin linjalaivaksi. Kunnostustöiden yhteydessä paljastui, että sen kylkeen oli jossain vaiheessa iskenyt torpedo, joka ei ollut kuitenkaan räjähtänyt. Kunnostustyön yhteydessä sen koneet muutettiin käymään öljyllä entisen kivihiilen sijaan, minkä seurauksena Olympicin konehuoneen miehistön määrä väheni 350 henkilöstä n. 60 henkilöön. Lisäksi vaihdon jälkeen Olympicin huippunopeus kasvoi ⅒ solmulla. Tämän jälkeen se palasi takaisin liikenteeseen ja oli suosittu ja ihailtu linjalaiva. 

*Olympic* vuonna 1929
Vuoden 1929 Wall Streetin pörssiromahduksen jälkeen linjalaivojen kannattavuus heikkeni matkustajamäärien vähentylessä. White Star Line ja Cunard Line fuusioitiin vuonna 1934 Cunard White Star Lineksi, ja uusi yhtiö alkoi myydä ylimääräisiä laivojaan. Myös *Olympic* laitettiin myyntiin, mutta sille ei löytynyt ostajaa. 

Vuonna 1934 *Olympic* törmäsi Nantucketin majakkalaiva *LV-117:ään*. Tiheässä sumussa tapahtuneessa törmäyksessä majakkalaiva hajosi ja upposi. Majakkalaivan 11:stä miehistön jäsenestä seitsemän kuoli.

*Olympic* vasemmalla ja *Mauretania* oikealla ennen romutusta
*Olympic* vedettiin 1935 pois liikenteestä ja romutettiin osittain Jarrow’ssa Englannissa. Kaksi vuotta myöhemmin jäljellä ollut osa hinattiin Inverkeithingiin, Skotlantiin lopullista romuttamista varten.

Mitä RMS Olympicista on jäljellä?
---------------------------------

Osa *Olympicin* varustuksesta myytiin huutokaupassa romutuksen jälkeen; suuri osa kalusteista on nähtävissä White Swanin hotellissa Alnwickissa, Englannissa.

Vuonna 2000 Celebrity Cruise Line hankki omistukseensa osan *Olympicin* alkuperäisistä puupaneeleista ja rakennutti RMS Olympic -ravintolan uusimman risteilyaluksensa, *Millenniumin*, tiloihin. Celebrity Cruise Linen mukaan tämä sama puupanelointi sijaitsi aikaisemmin *Olympicin* á la carte -ruokailutilassa.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **RMS Olympic**.
* de Kerbrech, Richard: *Ships of the White Star Line*. Hersham, Surrey, UK: Ian Allan Publishing Ltd. 2009. ISBN 978-0-7110-3366-5. (englanniksi)
* Hyde, Francis Edwin: *Cunard and the North Atlantic: a history of shipping and financial management 1840-1973*. London: Macmillan. ISBN 978-1-349-02390-5.

### Viitteet

1. ↑  RMS Olympic Home *Atlantic Liners*. Viitattu 18.2.2019. (englanniksi)
2. ↑  William DeLong: RMS Olympic: The Titanic Sister Ship That Narrowly Escaped Tragedy Twice *All Thats Interesting*.  19.12.2018. Viitattu 18.2.2019. (englanniksi)
3. 1 2  Olympic *Encylopædia Britannicia*. Viitattu 18.2.2019. (englanniksi)
4. ↑  RMS Olympic *TITANIC HISTORIAN*. Viitattu 18.2.2019. (englanniksi)
5. 1 2 3 4 5 6  RMS Olympic *White Star Line History Website*. Viitattu 18.2.2019. (englanniksi)
6. 1 2 3  TITANIC: HER SISTER'S OLYMPIC & BRITANNIC *Ultimate Titanic*. Viitattu 18.2.2019. (englanniksi)
7. 1 2  RMS Olympic *Titanic Universe*. Viitattu 18.2.2019. (englanniksi)
8. ↑  S/S Olympic, White Star Line *Norway-Heritage*. Viitattu 18.2.2019. (englanniksi)
9. ↑  Olympic *Titanic Belfast*. Viitattu 18.2.2019. (englanniksi)
10. ↑  Britannic *Encylopædia Britannicia*. Viitattu 18.2.2019. (englanniksi)
11. ↑  Titanic *Encylopædia Britannicia*. Viitattu 18.2.2019. (englanniksi)
12. ↑  Maailman suurin laiwa Olympic.  *Eteenpäin*, 08.11.1910, nro 126, s. 3–4. Kansalliskirjasto. Viitattu 24.03.2016.
13. 1 2  Jason Ponic: Whatever Happened to Olympic, Titanic's Sister? *Owlcation.com*.  12.12.2017. Viitattu 18.2.2019. (englanniksi)
14. 1 2  Damage from the collision between RMS Olympic and HMS Hawke was more significant than admitted *Titanicconspiracydebunked*. Viitattu 18.2.2019. (englanniksi)
15. ↑  9. The Hawke Collision *Williammurdoch.net*. Viitattu 18.2.2019. (englanniksi)
16. ↑  RMS Olympic *whitestarhistory.com*. Viitattu 13.11.2020. (englanniksi)
17. ↑  The story of RMS Olympic – The Titanic's forgotten sister vessel *RMS Titanic Hotel*. Viitattu 18.2.2019. (englanniksi)
18. 1 2  William Lionel Wyllie: Saving the Crew of "Audacious"'; as she sinks after striking a mine, 27 October 1914 *Royal Museum Greenwich*. Viitattu 18.2.2019. (englanniksi)
19. 1 2 3  Nick Knight: Rammed & sunk a U-Boat: Titanics sister ship RMS Olympic took on a U-Boat & won *The Vintage News*.  2.2.2016. Viitattu 18.2.2019. (englanniksi)
20. 1 2
21. ↑  Doherty John: Lightship bell raised from ocean's depths *The Standard-Times*.  3.9.2004. Viitattu 6.11.2020. (englanniksi)
22. ↑  Francis Edwin Hyde: *Cunard and the North Atlantic, 1840-1973 : a history of shipping and financial management.*, s.. ISBN, 1975.